外舅莊子尚生辰
作者：仲并
朝代：宋

paragraphs: 荆溪之山環千峰，摩空巉絕相爭雄。
與公萬仞俱壁立，祇有爽氣蟠胸中。
荆溪之流碧滿野，寒光秀色兼天瀉。
與公雅量相對清，更覺波瀾來筆下。
高門懸弧此日生，少年揮毫敵兩京。
當時紫宸初射策，玉色臨軒知姓名。
一旦橫經向儒苑，鳳掖鑾坡去非遠。
如今高卧尚琳宮，主父嚴徐見何晚。
向來皂蓋先一州，龔黄已往無此流。
旰食我皇收士急，未容獨樂林泉幽。
華堂宴笑春風裏，水綠山青助公喜。
三槐功就却歸來，壽如此山如此水。